b'\n_START_ARTICLE_\nKraljeva h\xc4\x8di\n_START_SECTION_\nVsebina\n_START_PARAGRAPH_\nTr\xc5\xbea\xc5\xa1ki univerzitetni profesor zgodovine Ernest Fabian na skrivnostno povabilo odpotuje v Prago. Na vlaku se zaljubi v sopotnico Katko \xc5\xbdivan, ki \xc5\xbeivi med Ljubljano in Prago, in se z njo zaplete v razmerje. V Pragi ga mojster Karl Belehar snubi v prostozidarsko lo\xc5\xbeo, kjer naj bi pri projektu nove evropske ureditve zastopal slovanske in slovenske interese. Tik pred seanso lo\xc5\xbee pa Katkin mo\xc5\xbe Mathias Breital, ki je prav tako pomemben \xc4\x8dlan zdru\xc5\xbebe, odkrije njun ljubezenski odnos, zato se ljubimca umakneta v gorsko samoto, a tam ne zdr\xc5\xbeita. Ernest odide na seanso, Katka pa odpotuje v Ljubljano. S pomo\xc4\x8djo skrivnostnega antikvarja Karla Mardoheja Zalmana v samostanski knji\xc5\xbenici zaloti prostozidarje pri simboli\xc4\x8dni igri s kartami, ko pod vodstvom Nemcev in njihovih interesov odlo\xc4\x8dajo o usodi de\xc5\xbeel. Pokvari igro in odide - odlo\xc4\x8di se za privatnost, za ljubezen s Katko. Vzporedno pa poteka paralelna zgodovinska pripoved o cesarjevem alkimistu Mihaelu Meierju, s katerim se identificira Ernest do te mere, da \xc4\x8duti celo njegove rane. Mihael Meier leta 1592 z Andrejem Vokom Ro\xc5\xbenberkom i\xc5\xa1\xc4\x8de \xc5\xbeivosrebrno rudo po \xc4\x8de\xc5\xa1kih gorah. Spe\xc4\x8da se s kme\xc4\x8dko vdovo Jerino, do\xc5\xbeivi razcvet kresne no\xc4\x8di, potem pa njo za\xc5\xbegejo kot \xc4\x8darovnico, on pa pobegne nazaj na dvor. Cesar Rudolf II. leta 1599 potrdi versko svobodo, a jo mora \xc5\xbee leta 1609 preklicati, tri leta za tem pa du\xc5\xa1evno bolan umre. Nasledi ga Matija Habsbur\xc5\xa1ki, ki pa nima ve\xc4\x8d posluha za alkimijo. S porazom \xc4\x8cehov pri Beli Gori 8. novembra 1620 pa se za\xc4\x8dne 30-letna vojna.'